Որքան էլ «Մանչեստր Սիթին» անգլիական առաջնությունը գլխավորող թիմն է, մրցակիցը՝ եվրագոտում գտնվող «Արսենալը», այդուհանդերձ, տուրի թիվ մեկ հանդիպումն անառարկելիորեն Լոնդոնում էր, որտեղ «Չելսին» հյուրընկալել էր «Մանչեստր Յունայթեդին»: Ժոզե Մոուրինյոյի հանդիպումն իր երբեմնի թիմի հետ դարձյալ եղավ հօգուտ «ազնվականների», ովքեր հանդիպումը շահեցին թեև սակավագոլ, սակայն խիստ դիտարժան դիմակայությունում: Ի դեպ, նվազագույն հաշվով էր ավարտվել նաև նախօրեին կայացած «Տոտենհեմ»-«Կրիստալ Պալաս» մրցակցությունը (1:0), ինչը նշանակեց, որ 23-ական միավորով մրցաշարային աղյուսակի երկրորդ-երրորդ հորիզոնականներում գտնվող «Մանչեստր Յունայթեդի» ու Մոուրիսիո Պոչետինոյի գլխավորած թիմի հերթականությունը որոշողը լրացուցիչ գործակիցներն են: